b'\n_START_ARTICLE_\nPergament\n_START_PARAGRAPH_\nPergament (latin etter byen Pergamon i Anatolia) viser til skriftstykke skrevet p\xc3\xa5 holdbart og elastisk, ugarvet skinn av esel, svin eller kalv. Pergament er et materiale som ble brukt til b\xc3\xb8ker og diplomer. Det ble laget av fint kalve-, geite- eller saueskinn. Vellum refererer spesifikt til kalveskinnspergament, som er den beste typen. Materialet ble if\xc3\xb8lge Plinius den eldre f\xc3\xb8rst brukt i Pergamon under Eumenes I (263\xe2\x80\x93241 f.Kr.) eller Eumenes II (197\xe2\x80\x93160 f.Kr.), og har sitt navn derfra. _NEWLINE_Skinnet ble skrapt slik at det ble tynt nok til \xc3\xa5 kunne bindes inn i en bok. Pergament er et holdbart materiale, men det er s\xc3\xa5rbart for mugg og andre bakterier, samt for skadedyr. Riktig oppbevaring er derfor av stor betydning. Sv\xc3\xa6rt mange gamle b\xc3\xb8ker har s\xc3\xa5ledes blitt \xc3\xb8delagt i biblioteker som har hatt fuktig luft eller ikke god nok kontroll med gnagere._NEWLINE_Ettersom disse hudene kommer fra dyr inneholder de DNA som forskere fra og med 2000-tallet har begynt \xc3\xa5 unders\xc3\xb8ke for \xc3\xa5 finne detaljer om middelalderens liv og i tillegg gi antydninger om hvordan manuskripter av dyrehud bedre kan bli bevart for framtiden. Ved \xc3\xa5 unders\xc3\xb8ke dyrehudenes DNA kan man ogs\xc3\xa5 bedre tidsbestemme og stedsbestemme manuskriptene og deres skrivestuer. DNA avsl\xc3\xb8rer ogs\xc3\xa5 hvilke dyr som ble benyttet for de enkelte manuskript. I tillegg kan enkelte religi\xc3\xb8se manuskripter inneholde h\xc3\xb8yere andel menneskelig DNA ved at de ble ber\xc3\xb8rt og ofte kysset._NEWLINE_Selv om pergament ble tatt i bruk i antikken, var det i middelalderen materialet hadde sin gullalder. Det ble etter hvert erstattet av papir, som ble produsert i Europa fra 1000-tallet etter at maurerne hadde introdusert det i Andaluc\xc3\xada. Det skulle enda g\xc3\xa5 en del tid f\xc3\xb8r det gikk ut av bruk, spesielt til produksjon av praktverker. Med boktrykkerkunsten forsvant pergament nesten helt ut av bruk. Siden slutten av det 20. \xc3\xa5rhundre tid har materialet igjen blitt tatt i bruk av en del kunstnere. _NEWLINE_En spesiell type pergament er palimpsest, som er brukt pergament hvor skriften er skrapt bort slik at den kan brukes igjen. Ved hjelp av moderne hjelpemidler, som r\xc3\xb8ntgen og infrar\xc3\xb8dt lys, har man kunnet lese den opprinnelige skriften, noe som har f\xc3\xb8rt til at verker man trodde var tapt har blitt gjenfunnet.'